Псынащхьэр ягъэкъабзэ
Къэбэрдей-Балъкъэр къэрал мэкъумэш университетым и пресс-IуэхущIапIэм и лэжьакIуэ КIурашын Заремэ хъыбар къызэрыдигъэщIамкIэ, а еджапIэ нэхъыщхьэм ухуэныгъэм ирахьэлIэ пкъыгъуэхэмкIэ и кафедрэмрэ псы Iуфэхэмрэ зэгъэпэщыжыпхъэ щIыпIэхэмрэ зыхуей хуэгъэзэнымкIэ биоинженер технологием и лабораторэмрэ зэгъусэу иджыблагъэ зекIуэ щхьэпэ къызэрагъэпэщащ.
Доцент Курбанов Салигаджи, аспирантурэм щеджэ Къанкъул Линэ, щIыуэпсыр къабзэу щыгъэтыныр зи щIасэ студентхэр зэгъусэу кIуащ Бахъсэн районым хыхьэ ХьэтIохъущыкъуей къуажэм ипщэкIэ къыщыщIэж псынащхьэм.
Ди республикэм и щIыуэпсым и щытыкIэр зыхуэдэм къытщIэхъуэ щIэблэр нэхъри щыгъуазэ щIынымрэ Кърым Республикэм нэгъабэ щекIуэкIа «Таврида-2016» урысейпсо егъэджэныгъэ щIалэгъуалэ форумым къыщащта «Къэбэрдей-Балъ-къэрым и зы псынэ къыщIэжыпIэ зэIузэпэщ щIын» проектыр гъэзэщIэн щIэдзэнымрэ теухуауэ щытащ а зекIуэр.
Ар зэхэзышахэр щIыпIэм нэса нэужь тепсэлъыхьащ псынэхэр джыным хуэгъэзауэ ирагъэкIуэкI щIэныгъэ-къэхутэныгъэ лэжьыгъэмрэ къыщIэжыпIэхэр хъумэнымкIэ щыIэ Iэмалхэр зыхуэдэмрэ, Iэшэлъашэр зэрагъэдахэ щIыкIэм, къыщыщIэж псым и фIагъыр къызэрапщытэ Iэмэпсымэхэм, нэгъуэщIхэми. Дерсыр зэфIэкIа иужькIэ, гъуэгуанэ зэдытехьахэм Iэгъуэблагъэр зэлъыIуахащ, кIэрыхубжьэрыхухэр зэщIакъуащ.
Псынэм и Iэшэлъашэр зыгъэкъабзэ цIыхухэр щилъагъум, а къуажэм щыщ Темботхэ Iэюб абыхэм къабгъэдыхьащ. Гупыр зытекIухьам щыгъуазэ зыхуищIа иужькIэ, ар гугъэпсэхуу тепсэлъыхьащ къыщIэжыпIэм езым и тхыдэ зэриIэжми, гъунэгъу къуажэхэм дэсхэм абдежым псы къыщрагъахъуэу, гъуэгурыкIуэхэр къыщыувыIэу зэрыщытами, иужькIэ а щIыпIэр зэрызэщIэкIэжами, уеблэмэ, языныкъуэхэм деж кIэрыхубжьэрыхухэр зэрыщыхыфIадзэми.
Студентхэм ягу иралъхьащ псынэ къыщIэжыпIэм я нэIэ дяпэкIэ трагъэтыну, къакIуэхэурэ и Iэгъуэблагъэр зэлъыIуахыну.
КЪУМАХУЭ Аслъэн.
